text: Thure er i mål efter ni maratonløb i træk
  12 oktober 2015 kl. 06.18
  Langdistanceløberen Thure Kjær fra Vejle har nu gennemført ni maratonløb på tre døgn. 379 kilometer blev tilbagelagt på 78 timer og 24 minutter. 
  Hvor lang tid tager det at løbe fra Blåvand til Skagen langs den jyske vestkyst?
  Måske er det spørgsmålet, som Thure Kjær har forsøgt at besvare. I hvert fald har han nu givet sit bud på det. Søndag aften kom den 38-årige ekstremløber fra Vejle i mål på turen, der startede torsdag den 8. oktober. Thure Kjær har på 78 timer og 24 minutter løbet 379,1 kilometer – det svarer til ni maratonløb.
  - Jeg har længe været nysgerrig på, hvordan det ville være at tage hele den lange tur langs vestkysten. Jeg har altid godt kunnet lide at være ude i naturen, og vi har nogle vilde naturområder i Danmark, så det er bare med at udnytte dem, siger han til TV SYD.
  Thure Kjær havde planlagt at løbe turen på 72 timer, men han måtte indse, at det til sidst bare handlede om at nå i mål.
  Efter præstationen skrev Thure Kjær derfor også på Facebook:
  - Jøsses. Havde jeg vidst, at der var så langt, så hårdt og så ondt, var jeg aldrig startet. Godt at jeg gjorde det.
  
  